送漆文甫尉分宜
作者：姚勉
朝代：宋

paragraphs: 吾兄梅花冰雪臞，胸中萬卷行石渠。
同生丙子自兄行，才學推兄更有餘。
月中折桂仍先余，兄騎快馬余蟾蜍。
一行作尉表貳邑，春臺春風宜吹噓。
阿瞞綵棒謹勿設，民命今皆轍中魚。
合得官職聽自除，覓薦莫作迎逢諛。
寒齋話別酌霜月，祝子但此霜月如。
欲留不可空攬袪，兄出我處從今疎。
兄出我處從今疎，有便但寄箴規書。